Tonton

Tonton (digayakan pada logo sebagai tonton dalam huruf kecil) ialah sebuah laman web penstriman video dan hiburan di Malaysia. Ia dimiliki oleh Media Prima Berhad di bawah subsidiari REV Media Group. Ia dilancarkan pada 2010 hasil penjenamaan semula portal yang dimiliki oleh Alt Media, anak syarikat Media Prima iaitu portal hiburan gua.com.my dan portal televisyen Catch Up TV.
Penubuhan portal Tonton oleh Media Prima bermula sejak 2007 dengan pelancaran portal hiburan gua.com.my dan portal televisyen. Catch Up TV di bawah anak syarikat, Alt Media Sdn. Bhd.
Media Prima menerusi anak syarikat Alt Media Sdn. Bhd. melancarkan portal dalam talian, gua.com.my pada 11 September 2007. Portal dalam talian yang mempunyai nama yang bermaksud kata ganti diri "saya" atau struktur semula jadi "gua", menyediakan pelbagai liputan terkini di dunia hiburan sama ada tempatan dan antarabangsa. Ia diketuai oleh pengurus besar penghasilan kandungan dan portal gaya hidup Alt Media, M. Zulkifli Abdul Jalil. Ia telah memperoleh 1 juta capaian pada bulan pertama selepas pelancarannya. Gua juga memperoleh pengiktirafan dalam The Malaysia Book of Records bagi siri drama dalam talian pertama di Malaysia menerusi Kerana Karina yang diterbitkan dengan kerjasama Grand Brilliance.
Media Prima telah melancarkan portal rangkaian televisyennya, Catch Up TV bermula 2007 sebagai semua inovasi kepada perkhidmatan dalam talian. Catch Up TV memberikan penonton untuk menonton semula rancangan yang telah disiarkan di kaca televisyen pada minggu tayangan. Ia memperkenalkan konsep "televisyen atas permintaan" terawal di Malaysia. Antara siri televisyen paling banyak ditonton ialah Nur Kasih yang menyaksikan sebanyak 65,777,095 jumlah tontonan video dalam talian bagi seluruh musim siaran.
Pada 14 April 2008, Alt Media telah melancarkan Gua Muzik, portal yang memberi tumpuan pada perkhidmatan industri muzik. Ia menawarkan penjualan aneka muzik pelbagai genre oleh artis tempatan dan antarabangsa. Ia turut memaparkan carta muzik dari radio dan rancangan hiburan milik Media Prima iaitu Fly FM, Hot FM dan Muzik Muzik. Pada 30 Mei 2008, Gua Muzik telah menganjurkan Gua Muzik Supergig 08 di perkarangan Kompleks Sukan Negara, Bukit Jalil. Gua Muzik juga pernah mengadakan jualan amal album kompilasi 38 buah lagu berikutan bencana gempa bumi dan tsunami yang melanda Jepun. Sumbangan melalui pembelian album tersebut disalurkan ke Persatuan Palang Merah Jepun.
Pada Ogos 2010, Alt Media telah melancarkan portal video Tonton yang menggabungkan perkhidmatan televisyen dari pelbagai portal televisyen sebelum ini. Tonton membolehkan Media Prima menyampaikan kandungan dan interaksi pengguna kepada pasaran. Antara saluran yang terdapat dalam portal tonton ialah TV3, NTV7, 8TV, TV9, Tonton Korean, Tonton Exclusives, KRU TV, Gua TV, Gua Muzik, Fly TV, One TV, Hot TV dan Emas.
Pada tahun 2013 dan 2014, Alt Media telah mempunyai tiga portal media iaitu portal video, Tonton; portal hiburan dan gaya hidup, gua.com.my; dan portal wanita, Seroja. Kesemua portal ini ditutup pada 2015, kecuali Tonton. Pada tahun 2016, Media Prima melancarkan semula Tonton dengan kandungan sebagai sebuah laman web dan aplikasi penstriman video yang menawarkan kandungan percuma dan kandungan khas kepada pelanggan.
Sehingga Ogos 2021, Tonton mempunyai dua laman web subsidiari yang menyediakan perkhidmatan tersendiri.
xtra (atau Tonton Xtra) ialah portal media yang menggabungkan berita hiburan dan penstriman langsung yang memaparkan berita semasa mengenai hiburan di Malaysia dan luar negara; dan siaran langsung saluran televisyen di bawah Media Prima iaitu TV3, NTV7, 8TV, TV9 dan Drama Sangat.
Tonton Cinema (digayakan sebagai tonton CINEMA) ialah portal perkhidmatan penstriman filem atas permintaan yang menawarkan koleksi filem terkini dan malar hijau. Ia dilancarkan pada 14 Mac 2021 dengan konsep bayar per tontonan.